Author: lubor.lysak@normoff.gov.sk
Last saved by: Pankievičová Anežka

B. Osobitná časť

K Čl. I

K bodu 1
Ide o legislatívno-technickú úpravu z dôvodu precizovania pojmu meradlo a jeho prepojenia 
so zákonom č. 157/2018 Z. z. o metrológii a o zmene a doplnení niektorých zákonov.

K bodom 2 a 3
Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 145/2016 Z. z. 
o sprístupňovaní meradiel na trhu (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na nový zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a zosúlaďujú sa všetky poznámky pod čiarou odkazujúce na nový zákon.

K bodu 4
V § 1 ods. 4 sa precizuje znenie tohto ustanovenia z dôvodu jeho zosúladenia a prepojenia 
so zákonom č. 157/2018 Z. z. o metrológii a o zmene a doplnení niektorých zákonov, ktorý nahradil zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov.

K bodu 5
Vypúšťajú sa pojmy uvedenie do používania, sprievodná dokumentácia a notifikovaná osoba z dôvodu úpravy týchto pojmov v rámci zákona o posudzovaní zhody.

K bodu 6
V nadväznosti na bod 4 sa vkladá odkaz na zákon o posudzovaní zhody, ktorý ustanovuje definíciu pojmu uvedenie do používania, čím sa zabezpečí prepojenie na zákon o posudzovaní zhody. 

K bodu 7 
Povinnosti výrobcu v § 6 sa menia a dopĺňajú v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. V nadväznosti 
na úpravu ustanovenia § 6 a vypustenia povinností výrobcu boli tieto ustanovenia nahradené a doplnené v § 20 ods. 1 (Spoločné ustanovenia), ktorý ustanovuje povinností výrobcov podľa zákona č. 56/2018 Z. z., ktoré sa na výrobcu meradiel podľa tohto návrhu nariadenia vlády vzťahujú.

K bodu 8
V nadväznosti na bod 7 sa primerane zosúlaďuje text nariadenia vlády a vypúšťajú sa jednotlivé duplicitné ustanovenia upravujúce povinnosti výrobcov.

K bodu 9
Povinnosti splnomocneného zástupcu výrobcu v § 7 sa upravujú v súlade so znením zákona 
o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. V nadväznosti na úpravu ustanovenia § 7 a vypustenia povinností splnomocneného zástupcu výrobcu boli tieto ustanovenia nahradené a doplnené 
v § 20 ods. 1 (Spoločné ustanovenia), ktorý ustanovuje povinností splnomocneného zástupcu výrobcu podľa zákona č. 56/2018 Z. z., ktoré sa na splnomocneného zástupcu výrobcu podľa tohto návrhu nariadenia vlády vzťahujú.

K bodu 10
V nadväznosti na zmenu ustanovenia § 6 sa precizuje znenie § 8 ods. 1 návrhu nariadenia vlády upravujúceho povinnosti dovozcu v súlade so znením rámcového zákona o posudzovaní zhody.

K bodu 11
Vkladá sa poznámka pod čiarou z dôvodu prepojenia pojmu sprievodná dokumentácia na rámcový zákon o posudzovaní zhody.

K bodu 12
Povinnosti dovozcu v § 8 ods. 2 sa menia v súlade so znením zákona o posudzovaní zhody, tak, aby nedochádzalo k duplicitnej úprave zhodných povinností dovozcu upravených nariadením vlády č. 145/2016 Z. z. a zákonom o posudzovaní zhody. V nadväznosti na úpravu ustanovenia 
§ 8 ods. 2 a vypustenia povinností dovozcu boli tieto ustanovenia nahradené a doplnené v § 20 ods. 1 (Spoločné ustanovenia), ktorý ustanovuje povinností dovozcu podľa zákona o posudzovaní zhody, ktoré sa na dovozcu meradiel podľa tohto návrhu nariadenia vlády vzťahujú.  

K bodu 13
Zmenou ustanovenia § 9 ods. 1 písm. c) sa precizuje znenie nariadenia vlády upravujúceho povinnosti distribútora v súlade s vypustenými duplicitnými povinnosťami výrobcu a dovozcu v bodoch 8 a 12 návrhu nariadenia vlády a so znením rámcového zákona o posudzovaní zhody.

K bodu 14
V § 9 sa vypúšťa odsek 2, nakoľko povinnosti distribútora upravené týmto odsekom sú duplicitné vo vzťahu k povinnostiam distribútora podľa § 8 ods. 2 zákona o posudzovaní zhody.  

K bodu 15
Ustanovenie § 10 o rozšírení povinnosti výrobcu na dovozcu alebo na distribútora sa upravuje v súlade so znením zákona o posudzovaní zhody.

K bodu 16
Legislatívno-technická úprava, vzhľadom na vypustenie zavedenej legislatívnej skratky v novelizačnom bode 5.  

K bodu 17
Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.
K bodu 18 
Ustanovenie o označení CE sa upravuje z dôvodu potreby zosúladenia znenia nariadenia vlády a zákona o posudzovaní zhody.

K bodu 19
Vypúšťajú sa ustanovenia § 16 a 17 upravujúce autorizáciu a notifikáciu z dôvodu odstránenia duplicitných ustanovení o autorizácii a notifikácii v nariadení vlády  vo vzťahu k zákonu o posudzovaní zhody. V nadväznosti na vypustenie § 16 a 17 bol doplnený § 20 ods. 7 návrhu nariadenia vlády, tak aby sa dosiahlo normatívne ustanovenie inštitútu autorizácie a notifikácie v súlade so znením smernice 2014/32/EÚ a ich prepojením na jednotlivé ustanovenia zákona o posudzovaní zhody upravujúcich inštitút autorizácie a notifikácie.

K bodu 20
Ustanovenie o povinnostiach notifikovaných osôb sa mení v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v nariadení vlády zachované, čím dochádza k odstráneniu duplicitnej úpravy a zároveň sa dopĺňa § 20 ods. 7, ktorý predstavuje ustanovenie ďalších povinností notifikovaných a autorizovaných osôb, ktoré ustanovuje zákon o posudzovaní zhody a ktoré sa na notifikované osoby podľa návrhu nariadenia vlády vzťahujú.

K bodu 21
V nadväznosti na bod 20 sa primerane zosúlaďuje text nariadenia vlády a vypúšťajú sa jednotlivé duplicitné ustanovenia upravujúce práva a povinnosti notifikovanej osoby. Vypúšťa sa poznámka pod čiarou.

K bodu 22
Spoločné ustanovenia návrhu nariadenia vlády boli doplnené a preformulované v nadväznosti 
na úpravy a vypustenie jednotlivých ustanovení návrhu nariadenia vlády (povinnosti hospodárskych subjektov, inštitút autorizácie, notifikácie, práv a povinností notifikovaných osôb), ktoré spoločné ustanovenia nahrádzajú. Jedným z cieľov tejto úpravy bolo dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody, ako aj zachovanie normatívnosti návrhu nariadenia vlády upravujúceho jednotlivé inštitúty a povinnosti tak, aby sa zachovala správna a úplná transpozícia smernice 2014/32/EÚ. Nariadenie vlády 
č. 145/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo touto úpravou potrebné prepojiť s príslušnými ustanoveniami zákona o posudzovaní zhody, ktoré sa na nariadenie vlády vzťahujú v súlade so znením smernice 2014/32/EÚ. 

K bodu 23
Ide o legislatívno-technickú úpravu vzhľadom na vypustenie uvedenej skratky v predošlých ustanoveniach návrhu nariadenia vlády.

K Čl. II
Uvádza sa dátum nadobudnutia účinnosti návrhu nariadenia vlády.